เงินบาทเปิด 31.46/48 บาท
ธนาคารซีไอเอ็มบี ไทย รายงาน เงินบาทเปิด 31.46/48 มองกรอบวันนี้ 31.45-31.60 จับตาข้อมูลเศรษฐกิจจีน
9 ส.ค. 2555

ธนาคารซีไอเอ็มบี ไทย รายงาน เงินบาทเปิด 31.46/48 มองกรอบวันนี้ 31.45-31.60 จับตาข้อมูลเศรษฐกิจจีน
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 31.46/48 บาท/ดอลลาร์ จากเย็นวานนี้ที่ปิดตลาดที่ระดับ 31.50/52 บาท/ดอลลาร์ 
"เงินบาทไม่ค่อยขยับ ตัวเลขเยอรมันออกมาไม่ค่อยดี แต่ก็ยังคาดหวังว่าธนาคารกลางยุโรป หรือ Euro Conferrence Board (ECB) จะเข้ามาช่วยทำอะไรให้ต้นทุนของสเปนกับอิตาลีต่ำลง เพราะฉะนั้นค่าเงินยูโรก็ยัง Balance อยู่ ไม่ได้ขึ้นลงหวือหวา ค่าเงินสกุลอื่นๆก็ทรงตัวด้วยเหมือนกัน" นักบริหารเงิน กล่าว
ล่าสุด กระทรวงเศรษฐกิจเยอรมนีเปิดเผยว่า ผลผลิตภาคอุตสาหกรรมปรับตัวลง 0.9% ในเดือนมิ.ย. เนื่องจากผลผลิตภาคการผลิตที่ร่วงลง 1% ส่วนการผลิตสินค้าทุนร่วงลง 1.6% และกิจกรรมด้านการก่อสร้างร่วง 2% หลังจากที่ดีดตัวขึ้น 2.6% ในเดือนก่อนหน้า
อย่างไรก็ตาม ยูโรอ่อนค่าลงในกรอบที่จำกัด เพราะได้แรงหนุนจากความคาดหวังที่ว่า ECB อาจจะใช้มาตรการเพื่อฉุดต้นทุนการกู้ยืมของอิตาลีและสเปนให้ลดลงในเร็วๆนี้
ล่าสุด ค่าเงินยูโรอยู่ที่ระดับ 1.2378/2380 ดอลลาร์/ยูโร ส่วนเงินเยนอยู่ที่ระดับ 78.48/49 เยน/ดอลลาร์ 
นักบริหารเงิน คาดว่า วันนี้เงินบาทคงยังเคลื่อนไหวแคบๆ โดยมองกรอบไว้ที่ 31.45-31.60 บาท/ดอลลาร์ โดยระหว่างวันให้ติดตามการเปิดเผยข้อมูลเศรษฐกิจของจีนในวันนี้ รวมถึงอัตราเงินเฟ้อ ผลผลิตภาคอุตสาหกรรม และยอดค้าปลีก